ÚRAD VLÁDY 
   SLOVENSKEJ REPUBLIKY
     sekcia vládnej legislatívy
								            Na rokovanie vlády SR
								          dňa 9.apríla 2002
								            K materiálu č.2532 /2002									K bodu č.	

S T A N O V I S K O 
k návrhu zákona, ktorým sa mení a dopĺňa zákon Národnej rady Slovenskej  republiky č. 123/1996 Z.z. o doplnkovom dôchodkovom poistení zamestnancov a o zmene a doplnení niektorých zákonov v znení zákona č. 409/2000 Z. z. - nové znenie

I

	Návrh  zákona predkladá na rokovanie vlády SR minister práce, sociálnych vecí a rodiny P. Magvaši podľa Plánu legislatívnych úloh vlády SR na rok 2002; ide o prioritnú úlohu vlády, v súlade s Koncepciou reformy sociálneho poistenia. 
	Účelom návrhu zákona je zosúladenie úpravy doplnkového dôchodkového poistenia s príslušnými smernicami Európskej únie. 

	Návrh zákona upravuje 
	-   právne vzťahy účastníkov doplnkového dôchodkového poistenia,
	- možnosť prevodu prostriedkov vedených na dôchodkovom účte poistenia aj do existujúceho systému v príslušnom členskom štáte  Európskej únie, 
	- riešenie dôchodkových nárokov z I. a II. pracovnej kategórie  zo systému dôchodkového zabezpečenia formou doplnkového výsluhového dôchodku z doplnkového dôchodkového poistenia .  

Návrh zákona bol predmetom rokovania Rady hospodárskej a sociálnej dohody SR, ktorá s ním vyslovila súhlas. Na rokovanie vlády sa predkladá bez rozporov.

II

	Legislatívna  rada vlády Slovenskej republiky prerokovala predložený návrh zákona na svojich zasadnutiach  21. marca 2002 a 2. apríla 2002. Odporučila predkladateľovi predložiť na rokovanie vlády  nové znenie návrhu zákona, v ktorom budú zapracované pripomienky a odporúčania legislatívnej rady.

	Legislatívna rada odporučila najmä

	-    posúdiť rozsah povinného prvku v dobrovoľnom systéme doplnkového dôchodkového poistenia,
	- charakterizovať účastníka doplnkového dôchodkového poistenia (poistenca, zamestnanca, príjemcu dávky, zamestnávateľa),
	-   vyjadriť skutočnosť, že zánikom doplnkovej dôchodkovej poisťovne nezaniká doplnkové dôchodkové poistenie poistenca  ako také , resp. vyjadriť spôsob prechodu , alebo vzniku nového poistenia,  vo vzťahu k dôvodom zániku poisťovne,   (napr. splynutie s inou a pod.),
	- upresniť spôsob použitia peňažných prostriedkov doplnkovej dôchodkovej poisťovne ako investícií,
	-    vo všeobecnej časti dôvodovej správy doplniť stanovisko Ministerstva financií SR podľa § 51 zákona č. 303/1995 Z.z. o rozpočtových pravidlách a závery prerokovania návrhu zákona na plenárnom zasadnutí Rady hospodárskej a sociálnej dohody SR,
	- vykonať v návrhu zákona legislatívnotechnické  a formulačné  úpravy, ako aj úpravy spresňujúce obsah niektorých vyjadrení.

III

		Sekcia vládnej legislatívy Úradu vlády SR konštatuje , že v predloženom znení návrhu zákona sú zapracované pripomienky legislatívnej rady. Odporúča vláde SR návrh zákona , ktorým sa mení a dopĺňa zákon Národnej rady Slovenskej  republiky č. 123/1996 Z.z. o doplnkovom dôchodkovom poistení zamestnancov a o zmene a doplnení niektorých zákonov v znení zákona č.409/2000 Z.z.    s c h v á l i ť.

V Bratislave  4. apríla 2002
Vypracovala: A. Hyžová